**ALEN BEŠIĆ** (1975, Bihać, Bosna i Hercegovina), diplomirao je na Odseku za srpsku književnost i jezik Filozofskog fakulteta u Novom Sadu. Objavio je četiri knjige poezije: „U filigranu rez” (1999), „Način dima” (2004), „Golo srce” (2012), „Hronika sitnica : izabrane pesme” (2014; 2021), kao i dve knjige izabranih književnih kritika i eseja: „Lavirinti čitanja” (2006) i „Neponovljivi obrazac” (2012). Preveo je sa engleskog jezika knjige Džamejke Kinkejd, Džona Faulsa, Tonija Hoglanda, Tedžua Kola, Dereka Volkota, En Karson, Džefrija Judžinidisa, Maksa Portera, Vladimira Nabokova, Džoun Didion... Za prevod romana „Lepotica” Džojs Kerol Outs (2010) dobio je Nagradu Društva književnika Vojvodine za prevod godine (2011), za prevod izabranih pesama Tonija Hoglanda „Nemoj reći nikome” Nagradu „Miloš N. Đurić” (2015), a za zbirku poezije „Golo srce” nagrade „Branko Miljković” i „Risto Ratković” (2013). Član je Srpskog književnog društva i Udruženja književnih prevodilaca Srbije. Od 2007. godine radi kao urednik časopisa za književnost i teoriju „Polja”, a od 2012. i kao urednik izdavačke delatnosti Kulturnog centra Novog Sada.

**STEVAN BRADIĆ** (1982, Novi Sad) doktorirao je na Odseku za komparativnu književnost u Novom Sadu. Piše poeziju, eseje, prikaze i kritiku, prevodi sa engleskog. Objavio je zbirke pesama „Jastog” (Novi Sad: Prelom, 2021), „Na zemlji” (Beograd: Treći trg, 2017) i „U kotlarnici” (Novi Sad: Adresa, 2013), kao i studije „Nemi govor” (Novi Sad: IK Zorana Stojanovića, 2021), „Nemogući zavičaj” (Šabac: Fondacija „Stanislav Vinaver”, 2020) i „Simulacija i gastronomija” (Beograd: Službeni glasnik, 2012). Priredio je antlogiju savremene srpske poezije „Logične pobune” (Beograd: Laguna, 2022) i „Linije bekstva: antologiju savremene poetske i vizuelne kulture u Novom Sadu” (Novi Sad: Mračna komora, 2022). Poezija mu je prevođena na engleski, nemački i mađarski jezik. Dobitnik je Nagrade „Vasko Popa” (2022) i Knjige godine DKV za zbirku pesama „Jastog”. Zaposlen je kao docent na Odseku za komparativnu književnost Filozofskog fakulteta u Novom Sadu. Glavni je urednik časopisa i portala za književnost, filozofiju i društvenu teoriju „Rizom”, video platforme Mračna komora i manifestacije Književna mašina.

**BOJAN VASIĆ** (1985, Banatsko Novo Selo) objavio je knjige pesama „Srča” (2009), „Tomato” (2011), „Ictus” (2012), „13” (2013), „Detroit” (2014), „Volfram” (2017), „Toplo bilje” (2019), „Brid” (izabrane pesme, 2021), „Udaljavanje” (2022), kao i roman „Vlastelinstva” (2022). Bio je deo pesničko-umetničke grupe okupljene oko edicije caché. Dobitnik je nagrada Mladi Dis i Matićev šal za zbirku „Srča” i „Miroslav Antić” i „Vasko Popa ” za knjigu „Toplo bilje”. Zastupljen u nizu generacijskih izbora. Pesme su mu prevođene na slovenački (Črepinje/Srča, Ljubljana, 2015), poljski, engleski, nemački i makedonski jezik (Topli bilki, Bitola, 2021). Piše književnu kritiku. Član je Srpskog književnog društva. Živi u Pančevu.

**IVANA MAKSIĆ** (1984), diplomirala je engleski jezik i književnost na Filozofskom fakultetu u Novom Sadu, gde je završila i master studije. Piše poeziju, crtice, eseje i prevodi s engleskog jezika. Objavila knjige poezije: „Kćeri, zar ne vidiš da gorim” (2020), „La mia paura di essere schiava” (2014), „Izvan komunikacije” (2013) i „O telo tvori me” (2011). Poezija joj je zastupljena u više antologija i regionalnih zbornika i prevođena na engleski, italijanski, grčki i slovenački. Prevela je knjige: „Adorno, Foucault i kritika Zapada” (Deborah Cook), „Slika antičke Grčke kao sredstvo kolonijalizma i evropske hegemonije” (Martin Bernal), „Zapad i ostatak sveta: diskurs i moć” (Stuart Hall), „Sledeći put: vatra” (James Baldwin), „Samoće prepune usamljenosti” (Bob Kaufman), te stotine tekstova, izbora iz poezije i proze i eseja objavljenih u književnoj periodici i na internet portalima. Kao prekarna online profesorka predaje engleski jezik hiljadama ljudi širom sveta.

**RADMILA PETROVIĆ** (1996, Užice) odrasla je u Stupčevićima kod Arilja. Diplomirala je na Ekonomskom fakultetu u Beogradu, gde je završila i master studije. Kao laureat 42. Limskih večeri poezije objavila je zbirku pesama „Miris zemlje” (Dom kulture „Pivo Karamatijević”, Priboj, 2014), a kao pobednik 22. Poetskog konkursa „Desanka Maksimović” zbirku „Celulozni rokenrol” (SKZ i Valjevska gimnazija, Valjevo, 2015). Zastupljena je u zbornicima, domaćim i međunarodnim časopisima. Učestvovala je na brojnim festivalima i čitanjima poezije širom Evrope. Njena treća zbirka poezije, „Moja mama zna šta se dešava u gradovima”, objavljena od strane PPM Enklave početkom leta 2020. godine i prodata u preko 11.000 primeraka, našla se u najužim izborima domaćih nagrada za poeziju i u finalu regionalne nagrade „Stjepan Gulin”. Ista zbirka objavljena je u Makedoniji u dva izdanja, a u pripremi su nemačko i poljsko izdanje. Njena poezija prevođena je i na engleski, francuski, grčki, italijanski, slovenački, španski, hebrejski, albanski, bugarski i druge jezike. Boravila je na rezidencijama za pisanje u Skoplju (Reading Balkans), Berlinu (S. Fischer Stiftung), Beču (Q21), Prištini (READ), Sofiji (Traduki) i Munamakiju (Saari Residence, Finska).